# Ako sme zisťovali, či vieme, čo sa skrýva za pojmom dobrovoľníctvo

Všetky výsledky sme zozbierali, spracovali a pre ich lepšiu prehľadnosť sme ich spracovali graficky.

Uvádzame niekoľko základných údajov o opýtaných. Prieskum trval celkom 3 týždne, a hlasovanie bolo dobrovoľné a  anonymné pre všetkých. Celkove sa na prieskume zúčastnilo **110 respondentov.**

Vekové rozloženie je pestré, pýtali sme sa takmer všetkých vekových kategórií. Z grafu je možné ľahko vyčítať, že najväčšiu skupinu tvorili predovšetkým osoby  14-16 - ročné, - viac ako 35% , respondentov vo veku 17-20 rokov bolo viac ako 23%, čo je zapríčinené predovšetkým tým, že medzi opýtanými boli prevažne spolužiaci, kamaráti a najbližší.

Viac ako 51% všetkých opýtaných bolo ženského pohlavia. Pre mužskú časť populácie pripadá takmer 49%.(možno preto, že muži sú lenivejší a nechcelo sa im odpovedať ☺))

Medzi opýtanými bolo takmer 15% osôb s ukončeným vysokoškolským vzdelaním. Strednú školu ukončilo viac ako 32% opýtaných. Ako je vidieť na grafe, najväčšiu skupinu tvoria osoby, ktoré doteraz ukončili základné vzdelanie. Avšak viac ak 85% študuje na strednej škole, a z nich 40% maturuje tento rok.

Ďalší údaj, ktorý mali opýtaní vyplniť, bola krajina, kde aktuálne žijú. Pre tento údaj sme však graf nevytvorili. Bol by viac-menej zbytočný. Viac ako 98% opýtaných aktuálne žije na Slovensku. Mali sme však aj osoby, ktoré aktuálne žijú u našich západných susedoch v Českej republike. Jeden respondent z našej vzorky pochádzal až z Austrálie.

To by boli základné informácie o osobách, ktoré sa zúčastnili nášho prieskumu. Teraz prejdeme k tomu najdôležitejšiemu a to k výsledkom prieskumu.

Prvá a kľúčová otázka sa týkala vedomosti v oblasti dobrovoľníctva, a to konkrétne čo dobrovoľníctvo je. Z grafu je možné vyčítať, že viac ako 66% odpovedalo správne, a to že dobrovoľníctvo je slobodne zvolená činnosť v prospech iných, vykonávaná bez nároku na odmenu. Takmer 24% však odpovedalo nesprávne. Medzi najčastejšie chyby, ktoré sme mohli vidieť bola absencia slovného spojenia “bez odmeny”. Osobne si myslíme, že je to vzhľadom na to, že hovoríme o dobrovoľníckej činnosti, veľmi dôležité. Väčšina ľudí len napísala, že dobrovoľníctvo je činnosť, pri ktorej pomáhame ostatným ľudom. Nemyslíme si, že je to celkom tak. Na svete pomáha veľa ľudí, ale len menšina vykonáva pomoc dobrovoľne, bez nároku na odmenu. Našli sa však aj takí, ktorí uviedli ako odpoveď nevedel, respektíve nevedela. Bolo ich takmer 10%.

Pri ďalšej otázke sme zisťovali, či opýtaní poznajú vo svojom okolí niekoho, kto vykonáva dobrovoľnícku činnosť. Výsledok bol vyrovnaný. Takmer 53% pozná vo svojom okolí dobrovoľníka. Medzi odpoveďami sa najčastejšie objavovalo darcovstvo krvi, ochrana prírody alebo pomoc starým ľudom. Našli sa aj zaujímavé dobrovoľnícke činnosti, ktoré boli aj pre nás novinkou, napríklad canisterapia, čo je vlastne terapia za pomoci psa a robia ju len dobrovoľníci, alebo napríklad respondent z Austrálie uviedol, že jeho manželka pomáha adaptovať sa cudzincom na novú krajinu. Taktiež nás zaujala výchova vodiacich psov. Podľa nášho názoru sú to zaujímavé a dôležité práce najmä pre tých, ktorí to naozaj potrebujú.

Vyše 35% odpovedalo na túto otázku nie. Hlavným dôvodom, prečo by sa nezúčastnili a neprispeli by svojou aktivitou v dobrovoľníctve, bola zaneprázdnenosť a nedostatok času. 7,44% uviedli odpoveď - možno. Ako dôvod uviedli závislosť na okolnostiach, starší vek poprípade ak by to vyžadovali výnimočné situácie, katastrofy a podobne. Viac ako polovica, približne 57%, uviedlo, že by boli ochotní vykonávať dobrovoľníctvo, vo väčšina bolo uvedené darcovstvo krvi, ochrana prírody, pomoc starším alebo ochrana zvierat.

**Záver:**

Celkove prieskum odhalil mierne nedostatky v oblasti vedomostí ohľadom dobrovoľníctva. Napriek tomu viac ako polovica respondentov odpovedala správne.

Opýtaných sme stručne poučili o dobrovoľníctve a poskytli sme im aj tipy na prípadnú dobrovoľnícku činnosť v našom okolí.

Veľa ľudí vraví alebo píše, že sa nudí, poprípade robia veci ktoré sú absolútne zbytočné. Keby venovali aspoň kus času dobrovoľníctvu, veľa vecí okolo nás by sa mohlo zmeniť k lepšiemu. Pri dobrovoľníctve by mal strávený čas nejaký význam, spoznali by nových ľudí, kamarátov a podobne. Je pekné že viac ako polovica opýtaných by rada vykonávala dobrovoľnícke práce. Fajn, ale tu sa hodí jedna fráza, *samé reči, ale skutek utek*. Je rozdiel uviesť, že by som bol ochotný robiť dobrovoľníctvo, a že  to dobrovoľníctvo naozaj aj robím.